महिला सशक्तीकरण को लेकर लिए गए निर्णयों पर परिषद ने लगाई मुहर
हिसार | गुरुजंभेश्वर विश्वविद्यालय की कार्यकारी परिषद ने भी विश्वविद्यालय की ओर से ‘महिला सशक्तीकरण’ तथा ‘बेटी पढ़ाओ बेटी बचाओ’ अभियान को सार्थक बनाने के लिए उठाए गए कदमों की प्रशंसा की है। कार्यकारी परिषद ने विश्वविद्यालय द्वारा इस संबंध में लिए गए निर्णयों पर मुहर लगा दी है। कार्यकारी परिषद ने विश्वविद्यालय में पढ़ने वाली छात्राओं को जरूरत पड़ने पर 45 दिन का मातृत्व अवकाश देने तथा एक बेटी के लिए विश्वविद्यालय के यूजीसी अनुमोदित कोर्सों में एक अतिरिक्त सीट आरक्षित करने के फैसले को मंजूरी दी है। विश्वविद्यालय की कार्यकारी परिषद की 71वीं बैठक मंगलवार को हुई। बैठक की अध्यक्षता कुलपति प्रो. टंकेश्वर कुमार ने और संचालन कुलसचिव प्रो. एमएस तुरान ने किया। बैठक में पर्यावरण विज्ञान एवं अभियांत्रिकी विभाग के डाॅ. वीके गर्ग की प्रोफेसर के रूप में तथा कंप्यूटर साइंस एंड इंजीनियरिंग विभाग के डाॅ. युद्धवीर सिंह की एसोसिएट प्रोफेसर के रूप नियुक्ति को स्वीकृति दी गई। इसके अतिरिक्त पंजाब विश्वविद्यालय चंडीगढ़ के बायोटेक्नोलॉजी विभाग के डाॅ. वीके जिंदल कुरुक्षेत्र विश्वविद्यालय के भूतपूर्व प्रो. वाइस चांसलर एवं जेपी यूनिवर्सिटी ऑफ इंजीनियरिंग एंड टेक्नोलॉजी गुना के डीन (रिसर्च) प्रो. डीएस हुड्डा को होनरेरी प्रोफेसर के रूप में नियुक्ति की गई है।
hin_Deva hin_Deva